NÁRODNÁ  RADA  SLOVENSKEJ  REPUBLIKY
III. volebné obdobie

887

Vládny návrh 

Zákon
z ....................... 2004,
ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení zákona č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon č. 461/2003 Z. z. o sociálnom poistení v znení zákona č. 551/2003 Z. z., zákona č. 600/2003 Z. z., zákona č. 5/2004 Z. z., zákona č. 43/2004 Z. z., zákona                č. 186/2004 Z. z., zákona č. 365/2004 Z. z., zákona č. 391/2004 Z. z. a zákona č. 439/2004 Z. z.  sa mení a dopĺňa takto:
1. V § 11 ods. 4 sa slová “vyhlási ho” nahrádzajú slovami “vyhlási jeho úplné znenie”.
2. V § 19 ods. 3 sa na konci pripájajú tieto slová: “alebo invalidný dôchodok podľa § 263   ods.     8”.
3. V § 55 sa za slová “vymeriavacích základov”  vkladá čiarka a slová  “na platenie poistného na nemocenské poistenie dosiahnutých poistencom” sa nahrádzajú slovami “z ktorých poistenec zaplatil poistné na nemocenské poistenie”.
4. V § 64 ods. 6 sa slová “vyhlási ho” nahrádzajú slovami “vyhlási jeho úplné znenie”.
5. V § 108 ods. 2 v prvej vete sa za slová “vymeriavacích základov” vkladá čiarka a slová  “na platenie poistného na poistenie v nezamestnanosti dosiahnutých poistencom” sa nahrádzajú slovami “z ktorých poistenec zaplatil poistné na poistenie v nezamestnanosti dosiahnutých”.
6. V § 131 ods. 3 sa slovo “zamestnanca” nahrádza slovom “poistenca”.
7. V § 133 ods. 9 sa slová “vyhlási ho” nahrádzajú slovami “vyhlási jeho úplné znenie”.
8. V § 138 ods. 1 písm. a) sa na konci pripájajú tieto slová: “a funkčný plat zamestnanca, ktorý je dočasne vyslaný na vykonávanie štátnej služby do cudziny, zamestnanca, ktorý vykonáva práce vo verejnom záujme v zahraničí a zahraničného spravodajcu Slovenského rozhlasu a Slovenskej televízie, určený v slovenskej mene pred jeho rozdelením na slovenskú menu a cudziu menu,”.
9. V § 138 ods. 1 písm. c) sa vypúšťajú slová “a náhrada za pohotovosť podľa osobitného predpisu^75)”.
     Súčasne sa vypúšťa poznámka pod čiarou k odkazu 75.
10. V § 138 ods. 2 sa slová “odmena za pracovnú pohotovosť” nahrádzajú slovami “náhrada za pracovnú pohotovosť, náhrada za služobnú pohotovosť, náhrada za pohotovosť, príplatok za pohotovosť,”.
11. V § 157 ods. 4 sa vypúšťa slovo “návratnú”.
12. V § 158 sa vypúšťa písmeno h).
      Doterajšie písmeno i) sa označuje ako písmeno h).
13. V § 159 písmeno a) znie:
       “a) poistné a 0,5 % z príspevkov na starobné dôchodkové sporenie,”.

14. V § 160 písm. c) sa na konci pripájajú tieto slová: “a starobného dôchodkového sporenia v rozsahu upravenom týmto zákonom.”.
15. V § 165 ods. 1 sa za slová “dávky garančného poistenia” vkladajú slová “a na úhradu príspevkov na starobné dôchodkové sporenie nezaplatených zamestnávateľom do základného fondu príspevkov na starobné dôchodkové sporenie” a na konci sa pripája táto veta: “Sociálna poisťovňa je povinná uhradiť príspevky na starobné dôchodkové sporenie, ktoré nezaplatil zamestnávateľ podľa osobitného predpisu^1) zo základného fondu garančného poistenia do základného fondu príspevkov na starobné dôchodkové sporenie do 60 dní odo dňa splatnosti týchto príspevkov.”.
16. V § 165 ods. 2 sa za  písmeno a) vkladá nové písmeno b), ktoré znie:
    “b) z príspevkov na starobné dôchodkové sporenie, ktoré zamestnávateľ zaplatil po uplynutí 60 dní odo dňa splatnosti týchto príspevkov a z penále súvisiace s príspevkami na starobné dôchodkové sporenie, ktoré neboli odvedené včas alebo boli odvedené v nižšej sume,”.
      Doterajšie písmená b) až g) sa označujú ako písmená c) až h).
17. V § 167 ods. 1 v prvej vete sa vypúšťajú slová “na úhradu príspevkov na starobné dôchodkové sporenie nezaplatených zamestnávateľom do základného fondu príspevkov na starobné dôchodkové sporenie” a vypúšťa sa tretia veta.
18. V § 167 ods. 2 písmeno c) znie:
      “c) z odplaty za postúpenie pohľadávky na poistnom do rezervného fondu solidarity,  z odplaty za postúpenie pohľadávky na príspevkoch na starobné dôchodkové sporenie,  z odplaty za postúpenie pohľadávky na pokute a z odplaty za postúpenie pohľadávky na penále,”.
19. § 167a vrátane nadpisu znie:
“§ 167a
Základný fond príspevkov na starobné dôchodkové sporenie
		(1) Sociálna poisťovňa vedie osobitný účet základného fondu príspevkov na starobné dôchodkové sporenie^1) v Štátnej pokladnici. 
		(2) Základný fond príspevkov na starobné dôchodkové sporenie je určený na postúpenie príspevkov na starobné dôchodkové sporenie^1) a penále podľa osobitného predpisu^91b) Sociálnou poisťovňou na bežný účet dôchodkového fondu príslušnej dôchodkovej správcovskej spoločnosti.^1)
		(3) Základný fond príspevkov na starobné dôchodkové sporenie sa tvorí z príspevkov na starobné dôchodkové sporenie^1) a z penále podľa osobitného predpisu.^91b)”.
       Poznámka pod čiarou k odkazu 91b znie:
       “91b) § 115 ods. 4 zákona č. 43/2004 Z. z.”.
20. V § 168 sa odsek 3 dopĺňa písmenom e), ktoré znie:
        “e) penále podľa osobitného predpisu.^91b) ”.
21. V § 170 ods. 2 v prvej vete sa za slová “tento zákon” vkladajú slová “alebo osobitný predpis” a za prvú vetu sa vkladá nová druhá veta, ktorá znie: “Sociálna poisťovňa môže údaje podľa odseku 1 bez súhlasu dotknutých fyzických osôb a právnických osôb poskytovať tretím osobám pri činnostiach súvisiacich s vymáhaním a postupovaním pohľadávok.”.
22. V § 226 ods. 1 písmeno g) znie:
       “g) postúpiť príspevky na starobné dôchodkové sporenie^100a) na bežný účet dôchodkového fondu príslušnej dôchodkovej správcovskej spoločnosti do piatich dní od priradenia platby príspevkov na starobné dôchodkové sporenie sporiteľovi,”.
23.  V § 255 ods. 3 sa za slová “Za náhradnú dobu” vkladá čiarka a slová “a dobu štúdia” sa        nahrádzajú slovami “dobu štúdia a dobu výkonu civilnej služby”.
24. V § 268 sa na konci pripája táto veta: ”Na zvýšenie sumy sociálneho dôchodku vyplácaného k 30. júnu kalendárneho roka platí § 82 rovnako.”.
25. V § 273 ods. 4 sa slová “31. decembra 2008” nahrádzajú slovami  “31. decembra 2004”, za číslo “0,6” sa vkladajú slová “a v období od 1. januára 2005 do 31. decembra 2008 je nižší ako 1,” a za druhú vetu sa vkladá nová tretia veta, ktorá znie: “Ak takto určený priemerný osobný mzdový bod je vyšší ako 1, suma starobného dôchodku alebo invalidného dôchodku, na ktorý  vznikne nárok v období od 1. januára 2005 do             31. decembra 2008, sa určí z priemerného osobného mzdového bodu v hodnote 1.”.
26. V § 292 ods. 2 sa slová “V roku 2004” nahrádzajú slovami “V rokoch 2004 až 2006”.
27. V § 293a sa vypúšťa odsek 9.
28. § 294a znie:
“§ 294a
		Týmto zákonom sa preberajú právne akty Európskych spoločenstiev a Európskej únie uvedené v prílohe č. 5.”.
29. Doterajší text prílohy č. 5 sa označuje ako bod 1 a dopĺňa sa bodmi 2 až 5, ktoré znejú:
“2. Smernica Rady 2000/43/ES z 29. júna 2000 o vykonávaní zásady rovnakého zaobchádzania s osobami bez ohľadu na rasový alebo etnický pôvod (Úradný vestník Európskych spoločenstiev, L 180, 19. 7. 2000),
 3. Smernica Rady 80/987/EHS z 20. októbra 1980 o aproximácii zákonov členských štátov týkajúcich sa ochrany práv zamestnancov pri platobnej neschopnosti ich zamestnávateľa v znení Smernice Rady 87/164/EEC (Úradný vestník Európskych spoločenstiev, L 283, 28. 10. 1980),
 4. Smernica Rady 86/613/EHS z 11. decembra 1986 o uplatňovaní zásady rovnakého zaobchádzania s mužmi a ženami vykonávajúcimi činnosť ako samostatne zárobkovo činné osoby vrátane činností v poľnohospodárstve a o ochrane samostatne zárobkovo činných žien počas tehotenstva a materstva (Úradný vestník Európskych spoločenstiev, L 359, 19. 12. 1986),
 5.  Smernica Rady 97/80/ES z 15. decembra 1997 o dôkaznom bremene v prípadoch diskriminácie na základe pohlavia v znení Smernice Rady 98/52/ES (Úradný vestník Európskych spoločenstiev, L 014, 20. 1. 1998).”.

Čl. II
Zákon č. 43/2004 Z. z. o starobnom dôchodkovom sporení a o zmene  a doplnení niektorých zákonov v znení zákona č. 186/2004 Z. z. a zákona č. 439/2004 Z. z. sa mení a dopĺňa takto:
1. V § 6 v prvej vete sa slová “uzatvorila zmluvu o starobnom dôchodkovom  sporení s dôchodkovou správcovskou spoločnosťou” nahrádzajú slovami “má zmluvu o starobnom dôchodkovom sporení s dôchodkovou správcovskou spoločnosťou zapísanú do registra zmlúv o starobnom dôchodkovom sporení (ďalej len “register zmlúv”) podľa § 64a ods. 2”.
2. V § 9 ods. 1 sa slová “manželského stavu a” nahrádzajú slovami “manželského stavu alebo” a vypúšťajú sa slová “národného alebo”.
3. V § 17 ods. 1 sa vypúšťajú slová “a odseku 2 písm. c) až e)”.
4. V § 17 odsek 2 znie:
  “(2) Fyzickej osobe uvedenej v § 14 ods. 2 a 3 vzniká povinná účasť na starobnom        dôchodkovom sporení od prvého dňa kalendárneho mesiaca, ktorý nasleduje po        kalendárnom mesiaci, v ktorom bola zmluva o starobnom dôchodkovom sporení        zapísaná do registra zmlúv, ak tento zákon neustanovuje inak.”.
5. V § 26 ods. 3 sa slová “v Národnej banke Slovenska”  nahrádzajú slovami “v Štátnej      pokladnici”.
6. V § 27 ods. 1 a 3 sa slová “zriadený v Národnej banke Slovenska” nahrádzajú slovami          “v Štátnej pokladnici”.
7. V § 27 ods. 2 sa slovo “prevedie” nahrádza slovom “postúpi”.
8. V § 28 ods. 3 sa slová “v Národnej banke Slovenska” nahrádzajú slovami “v Štátnej      pokladnici”.
9. V § 34 ods. 3 sa na konci úvodnej vety pripájajú tieto slová: “ku dňu uplynutia obdobia  uvedeného v odseku 2”.
10. V § 40 ods. 2 sa slová “suma rovnajúca sa aktuálnej hodnote osobného dôchodkového účtu     zomretého” nahrádzajú slovami “aktuálna hodnota osobného dôchodkového účtu zomretého ku dňu jeho smrti vyjadrená v dôchodkových jednotkách” a na konci sa pripájajú tieto vety: “V deň, v ktorom sa dôchodková správcovská spoločnosť dozvedela o smrti sporiteľa alebo poberateľa starobného dôchodku ako disponibilného prebytku a predčasného starobného dôchodku ako disponibilného prebytku, prevedie aktuálnu hodnotu osobného dôchodkového účtu zomretého zistenú k tomuto dňu do konzervatívneho fondu dôchodkovej správcovskej spoločnosti, ak zomretý ku dňu smrti nebol sporiteľom v konzervatívnom fonde dôchodkovej správcovskej spoločnosti. Dôchodková správcovská spoločnosť vyplatí dedičovi alebo poberateľovi     určenému zomretým v zmluve o starobnom dôchodkovom sporení peňažnú čiastku zodpovedajúcu aktuálnej hodnote osobného dôchodkového účtu v deň, ktorý predchádza dňu výplaty. Dôchodková správcovská spoločnosť je povinná túto peňažnú čiastku vyplatiť do piatich pracovných dní odo dňa doručenia žiadosti dediča o vyplatenie peňažnej čiastky, a to na základe právoplatného rozhodnutia o dedičstve.”.
11. V § 47 ods. 4 sa slová “ňou vytvorené dôchodkové fondy” nahrádzajú slovami      “dôchodkové fondy vytvorené podľa tohto zákona”.
12.  V § 48 ods. 15 sa vypúšťa druhá veta.
13. V § 52 ods. 1 písm. f) sa slová “§ 47 ods. 2 písm. b) a c)” nahrádzajú slovami “§ 47        ods. 2 písm. b) okrem štrnásteho bodu a v písmene c)”.
14. V § 57 ods. 2 v prvej vete sa vypúšťajú slová “určeným na investovanie”.
15.  V § 60 odsek 2 znie:
              “(2) Vlastné zdroje dôchodkovej správcovskej spoločnosti sú primerané podľa tohto zákona, ak 
 a)  nie sú nižšie ako 70 % výšky základného imania podľa § 47 ods. 8 a
       b)  pomer rozdielu vlastných zdrojov a nelikvidných aktív k hodnote majetku vo všetkých dôchodkových fondoch, ktoré dôchodková správcovská spoločnosť spravuje, nie je nižší ako 0,5 %.”.
16.  V § 60 ods. 3 sa slová “spôsob výpočtu sumy vlastných zdrojov a spôsob preukazovania splnenia podmienky o primeranosti vlastných zdrojov podľa odseku 1” nahrádzajú slovami “spôsob výpočtu sumy vlastných zdrojov, vymedzenie nelikvidných aktív, spôsob výpočtu sumy nelikvidných aktív a spôsob preukazovania splnenia podmienky o primeranosti vlastných zdrojov podľa odseku 2”.
17. V § 61 odsek 5 znie:
            “(5) Cenné papiere sa môžu na kótovanom trhu burzy cenných papierov alebo na regulovanom voľnom trhu burzy cenných papierov do majetku v dôchodkovom fonde kupovať alebo z majetku v dôchodkovom fonde predávať len prijímaním alebo podávaním návrhov určených vopred neurčenému okruhu osôb (anonymné obchody).”. 
18.  V § 61 ods. 8 sa slová “Sociálnej poisťovni” nahrádzajú slovom “sporiteľom”.
19. V § 61 ods. 9 v prvej vete sa slová “odseku 1” nahrádzajú slovami “odseku 8”  a slová  “Sociálnej poisťovne” sa nahrádzajú slovom “sporiteľa”.
20.  V § 63 ods. 1 sa vypúšťa písmeno c).
21. V § 63 ods. 3 sa za slová “odseku 1” vkladajú slová “písm. a)” a slová “§ 75 ods. 6”  sa        nahrádzajú slovami “§ 75 ods. 4”.
22. V § 63 ods. 4 sa za slová “mesačného príspevku” vkladajú slová “pripísaného na  bežný účet   dôchodkového fondu po  pripísaní  dôchodkových  jednotiek  na osobný dôchodkový   účet  sporiteľa” a na konci sa pripája táto veta: “Postup pri výpočte a zúčtovaní odplaty za správu dôchodkového fondu a odplaty za vedenie osobného dôchodkového účtu môže ustanoviť všeobecne záväzný právny predpis, ktorý vydá ministerstvo.”.
23. V § 63 sa vypúšťa odsek 5.
       Doterajšie odseky 6 až 10 sa označujú ako odseky 5 až 9.
24. V § 63 ods. 5 sa slová “písm. a) a c)” nahrádzajú slovami “písm. a)”.
25.  V § 63 sa vypúšťa odsek 9.
26.  V § 64 ods. 4 v prvej vete sa slovo “ôsmich” nahrádza číslom “30”, v tretej vete sa slová “podľa § 63 ods. 1 písm. a)” nahrádzajú slovami “za správu konzervatívneho dôchodkového fondu” a na konci sa pripája táto veta: “Na tento právny vzťah platia ustanovenia o zmluve o starobnom dôchodkovom sporení podľa tohto zákona rovnako.”.
27. V § 64 ods. 6 písm. b) sa za slovo “pobytu” vkladá čiarka a slová “a dátum narodenia        sporiteľa” sa nahrádzajú slovami “dátum narodenia a identifikačné číslo sociálneho        zabezpečenia fyzickej osoby, ktorá uzatvára zmluvu o starobnom dôchodkovom        sporení,”.
28. V § 64 ods. 6 sa vypúšťa písmeno c).
       Doterajšie písmená d) až h) sa označujú ako písmená c) až g).
29. V § 64 ods. 6 písm. d) sa slová “písmena d)” nahrádzajú slovami “písmena c)”.
30.  Za § 64 sa vkladajú § 64a a 64b, ktoré znejú:
“§ 64a
Register zmlúv 
 	(1)  Sociálna  poisťovňa zriadi a vedie register zmlúv.
       	(2)  Zmluva o starobnom dôchodkovom sporení nadobúda účinnosť okamihom jej zápisu do registra zmlúv.
       	(3)  Sociálna poisťovňa  do registra zmlúv nezapíše zmluvu o starobnom dôchodkovom sporení, ak 
a) obsahuje neúplné alebo chybné údaje,
b) fyzická osoba, ktorá uzatvorila zmluvu o starobnom dôchodkovom sporení, nie je  poistencom podľa osobitného predpisu,^3)
c) fyzická osoba povinne zúčastnená na starobnom dôchodkovom sporení podľa § 14 ods. 1 uzatvorila túto zmluvu po uplynutí 30 dní odo dňa vzniku jej povinnej časti na starobnom dôchodkovom sporení. 
  	(4)  Ak Sociálnej poisťovni bola doručená viac ako jedna zmluva o starobnom dôchodkovom sporení v období šiestich mesiacov od vzniku účasti na starobnom dôchodkovom sporení fyzickej osoby, ktorá tieto zmluvy uzatvorila, Sociálna poisťovňa zapíše do  registra   zmlúv tú zmluvu o starobnom dôchodkovom sporení, ktorá jej bola doručená  ako prvá. 
     (5)  Sociálna poisťovňa oznámi bez zbytočného odkladu zápis zmluvy o starobnom dôchodkovom sporení do registra zmlúv dôchodkovej správcovskej spoločnosti. Ak Sociálna poisťovňa nezapíše zmluvu o starobnom dôchodkovom sporení do registra zmlúv, bez zbytočného odkladu oznámi túto skutočnosť s uvedením dôvodov dôchodkovej správcovskej spoločnosti. Ak Sociálna poisťovňa nezapíše zmluvu o starobnom dôchodkovom sporení do registra zmlúv z dôvodov uvedených v odseku 3, Sociálna poisťovňa vyznačí okamih opätovného doručenia tejto zmluvy, ktorý je rozhodujúci pre zápis do registra zmlúv. Dôchodková správcovská spoločnosť je povinná informovať záujemcu o uzatvorenie zmluvy o starobnom  dôchodkovom sporení bez zbytočného odkladu o skutočnosti, že Sociálna poisťovňa nezapísala zmluvu o starobnom dôchodkovom sporení do registra zmlúv.

§ 64b
Prestup sporiteľa z dôchodkovej správcovskej spoločnosti do inej dôchodkovej správcovskej spoločnosti

(1) Sporiteľ môže prestúpiť z dôchodkovej správcovskej spoločnosti do inej dôchodkovej správcovskej spoločnosti, s ktorou uzatvorí zmluvu o starobnom dôchodkovom sporení, najskôr po uplynutí šiestich mesiacov odo dňa zapísania predchádzajúcej zmluvy o starobnom dôchodkovom sporení do registra zmlúv alebo od určenia dôchodkovej správcovskej spoločnosti Sociálnou poisťovňou podľa § 64 ods. 4, ak tento zákon neustanovuje inak. Na účinnosť  tejto zmluvy sa vzťahuje § 64a ods. 2  rovnako.
(2)  Ak sporiteľ prestupuje z dôchodkovej správcovskej spoločnosti do inej dôchodkovej správcovskej spoločnosti a zmluva o starobnom dôchodkovom sporení  bola zapísaná do registra zmlúv
 a)  do 15. dňa kalendárneho mesiaca, je deň prestupu do inej dôchodkovej správcovskej       spoločnosti prvý deň kalendárneho mesiaca, ktorý nasleduje po kalendárnom mesiaci,       v ktorom bola zmluva zapísaná do  registra zmlúv,
 b)  po 15. dni kalendárneho mesiaca, je deň prestupu do inej dôchodkovej správcovskej spoločnosti, prvý deň druhého kalendárneho mesiaca, ktorý nasleduje po kalendárnom       mesiaci, v ktorom bola zmluva zapísaná do registra zmlúv.
(3) Dôchodková správcovská spoločnosť, do ktorej sporiteľ prestupuje, je povinná  po zápise zmluvy o starobnom dôchodkovom sporení do registra zmlúv informovať bez zbytočného odkladu o tomto zápise dôchodkovú správcovskú spoločnosť, z ktorej sporiteľ prestupuje.
(4)  Sporiteľ nemôže prestúpiť do inej dôchodkovej správcovskej spoločnosti, ak podal žiadosť o vyplácanie dôchodku podľa tohto zákona v dôchodkovej správcovskej spoločnosti, s ktorou má uzatvorenú zmluvu o starobnom dôchodkovom sporení.
(5) Sporiteľ nemôže prestúpiť do inej dôchodkovej správcovskej spoločnosti v období kratšom ako jeden rok od prvej uzatvorenej zmluvy o starobnom dôchodkovom sporení zapísanej do registra zmlúv podľa § 64a ods. 2 alebo odo dňa vzniku účasti fyzickej osoby na starobnom dôchodkovom sporení, ak dôchodkovú správcovskú spoločnosť určila Sociálna poisťovňa podľa § 64 ods. 4.”.
31. V § 65 sa vypúšťa odsek 1.
      Doterajšie odseky 2 až 4 sa označujú ako odseky 1 až 3.
32. V § 65 odsek 3 znie:
            “(3) Dôchodková správcovská spoločnosť je povinná do piatich pracovných dní odo dňa uzatvorenia zmluvy o starobnom dôchodkovom sporení alebo jej zmeny zabezpečiť zaslanie údajov z tejto zmluvy elektronickou formou v štruktúre a spôsobom určenými Sociálnou poisťovňou.”.
33. § 65 sa dopĺňa odsekom 4, ktorý znie:
      “(4) O zápise zmluvy o starobnom dôchodkovom sporení do registra zmlúv informuje sporiteľa dôchodková správcovská spoločnosť, ktorá s ním túto zmluvu uzatvorila.”.
34. V § 66 ods. 2 sa na konci pripájajú tieto slová: “bez zbytočného odkladu.”.
35.  V § 67 ods. 4 sa slová “Sociálnej poisťovni” nahrádzajú slovom “sporiteľom”.
36. V § 68 ods. 3 sa slová “§ 78” nahrádzajú slovami “§ 79”.
37. V § 74 ods. 1 sa na konci pripájajú tieto vety: “Majetok v dôchodkovom fonde je  spoločným majetkom sporiteľov, pričom podiel sporiteľa na tomto majetku je vyjadrený  pomerom  dôchodkových jednotiek na osobnom dôchodkovom účte sporiteľa ku všetkým  dôchodkovým jednotkám tohto dôchodkového fondu. Ustanovenia o spoluvlastníctve podľa  Občianskeho zákonníka sa nepoužijú.  S týmto spoločným majetkom možno nakladať len  spôsobom ustanoveným týmto zákonom.”.
38. V § 75 ods. 2 sa slová “ v peniazoch” nahrádzajú slovami “v slovenských korunách a  určuje sa s presnosťou na štyri  desatinné miesta”.
39. V § 76 ods. 1 sa vypúšťajú slová “v peniazoch po splnení podmienok na vyplácanie dôchodku starobného dôchodkového sporenia”.
40. V § 77 ods. 2 sa slová “§ 80” nahrádzajú slovami “§ 48 ods. 6”.
41. V § 81 ods. 2 v úvodnej vete sa slová “vkladové listy, pokladničné poukážky a nástroje so splatnosťou do jedného roka” nahrádzajú slovami “vkladové listy a pokladničné poukážky”.
 42. V § 81 odsek 5 znie:
     “(5) Hodnota obchodov určených na obmedzenie menového  rizika   nesmie tvoriť viac  ako 5 % hodnoty majetku v dôchodkovom fonde. Hodnota   zábezpeky obchodov na obmedzenie menového  rizika nesmie byť   vyššia ako 5 % hodnoty majetku v dôchodkovom fonde.”.
43.  V § 81 ods. 6 sa slovo “opcií” nahrádza slovami “obchodov určených na obmedzenie          menového rizika”.
44.   V § 84 ods. 1 až 5 sa slová “§ 81 až 83” nahrádzajú slovami “§ 82”.
45.   V § 84 ods. 3 sa slová “odseku 1” nahrádzajú slovami “odseku 2”.
46.   V § 87 ods. 1 sa vypúšťa písmeno d).
47. V § 87 odsek 5 znie:
     “(5) Úrad do zoznamu podľa odseku 4 zaradí agentúru špecializujúcu sa na oceňovanie investičného rizika, ktorá je zaradená v obdobnom zozname vydanom príslušným orgánom členského štátu Európskej únie alebo štátu, ktorý je členom Organizácie pre hospodársku spoluprácu a rozvoj alebo  agentúru špecializujúcu sa na oceňovanie investičného rizika, ktorá má povolenie na výkon tejto činnosti vydané príslušným orgánom členského štátu Európskej únie alebo Organizácie pre hospodársku spoluprácu a rozvoj.”.
48. § 87 sa dopĺňa odsekmi 6 až 8, ktoré znejú:
     (6) Úrad do zoznamu podľa odseku 4 zaradí agentúru špecializujúcu sa na oceňovanie investičného rizika, ktorá o to požiada a predloží úradu informácie o svojej politickej a ekonomickej nezávislosti, štandardnosti a transparentnosti používanej metodológie a uznaní trhom a ktorá pôsobí na relevantnom trhu po dobu najmenej troch rokov pred podaním žiadosti.
     (7) Renomovanú agentúru špecializujúcu sa na oceňovanie investičného rizika  uvedenú v zozname úradu podľa odseku 4, ktorá prestane spĺňať kritériá uvedené v odseku 6, úrad zo zoznamu vyčiarkne.
     (8) Spôsob preukazovania politickej a ekonomickej nezávislosti, štandardnosti a transparentnosti používanej metodológie a uznania trhom ustanoví všeobecne záväzný právny predpis, ktorý vydá ministerstvo financií.”.
49. V § 88 ods. 1 sa na konci pripájajú tieto slová: “a na obchody na obmedzenie        menového rizika”.
50.  V § 92 ods. 1 v úvodnej vete sa vypúšťajú slová “dôchodkovou správcovskou           spoločnosťou” a v písmene b) sa slová “vznikom nároku sporiteľa na dôchodok           podľa  tohto zákona”  nahrádzajú slovami “dovŕšením dôchodkového veku   podľa           osobitného predpisu^3)”.
51. V § 93 ods. 1 prvá veta znie: “Sporiteľ môže zmeniť dôchodkový fond za iný           dôchodkový fond spravovaný príslušnou dôchodkovou správcovskou spoločnosťou na           základe zmeny zmluvy o starobnom dôchodkovom sporení alebo na základe žiadosti,           ak je sporiteľom fyzická osoba, ktorej Sociálna poisťovňa určila dôchodkovú           správcovskú spoločnosť podľa § 64 ods. 4.”.
52. V § 94 ods. 5 sa za prvú vetu vkladá nová  druhá veta, ktorá znie: “Dôchodková správcovská spoločnosť, z ktorej sporiteľ prestupuje do inej dôchodkovej správcovskej spoločnosti, je povinná zaslať sporiteľovi výpis z osobného dôchodkového účtu ku dňu prestupu do inej dôchodkovej správcovskej spoločnosti.”  a v tretej vete sa slová “tohto výpisu” nahrádzajú slovami “týchto výpisov”.
53. V § 95 ods. 2 v prvej vete sa na konci pripájajú tieto slová: “ku dňu, v ktorom došlo k identifikácii sporiteľa, ktorého sa táto platba týka” a vypúšťa sa druhá veta.
54. V § 102 ods. 4 sa slová “dôchodkovej správcovskej spoločnosti” nahrádzajú slovami       “dôchodkového fondu”.
55. V § 103 ods. 4 sa slová “Sociálnej poisťovne” nahrádzajú slovom “sporiteľov”.
56. V § 104 sa slová “tohto oddielu” nahrádzajú slovami “tohto zákona”.
57. V § 105 ods. 1 sa slovo “denne” nahrádza slovami “každý pracovný deň”.
58. V § 105 ods. 2 sa na konci pripájajú tieto slová: “podľa § 63 ods. 1 písm. a)”.
59. V § 106 ods. 3 sa vypúšťajú slová “alebo investovanie spôsobom kopírujúcim       finančné indexy”.
60. V § 106 ods. 4 sa slová “v podielovom fonde” nahrádzajú slovami “v dôchodkovom       fonde”.
61. § 106 sa dopĺňa odsekom 10, ktorý znie:
“(10) Dôchodková správcovská spoločnosť je povinná zaslať bez zbytočného odkladu po každej zmene informačného prospektu jedno jeho vyhotovenie úradu.”.
62. V § 109 ods. 6 písm. a) sa slovo “aktív” nahrádza slovom “majetku”.
63. V § 111 ods. 15 sa za slovo “zániku” vkladajú slová “povolenia na vznik a činnosť”.
64. V § 114 sa odsek 1 dopĺňa písmenom j), ktoré znie: 
       “ j) podľa § 112 fyzickou osobou alebo právnickou osobou.”.
65. V § 115 ods. 1 sa vypúšťa písmeno n). 
Doterajšie písmená o) až s) sa označujú ako n) až r).
66. V § 115 ods. 4 v prvej vete sa vypúšťajú slová “zvýšené o 0,05 % z dlžnej sumy za každý deň omeškania” a druhá veta znie: “Penále podľa prvej vety je 0,05 % z dlžnej sumy príspevkov za každý deň omeškania.”.
67. V § 118 ods. 3 písm. b) sa slová “§ 115 ods. 1 písm. r)” nahrádzajú slovami “§ 115        ods. 1 písm. p)”.
68. V § 118 ods. 8 v prvej vete a v druhej vete sa slová “§ 115 ods. 1 písm. m)” nahrádzajú slovami “§ 118 ods. 4” a v druhej vete sa slová “§ 71 ods. 5”            nahrádzajú slovami “§ 71 ods. 6”.
69. § 119 vrátane nadpisu znie:
“§ 119
Pozastavenie nakladania s majetkom v dôchodkovom fonde
       Ak úrad pozastaví nakladanie s majetkom v dôchodkovom fonde podľa § 115      ods. 1 písm. m), dňom doručenia rozhodnutia úradu o pozastavení nakladania s majetkom v dôchodkovom fonde môže dôchodková správcovská spoločnosť nakladať                       s týmto majetkom  len v rozsahu určenom v tomto rozhodnutí.”.
70. V § 124 sa slová “predpisy Európskeho spoločenstva” nahrádzajú slovami “akty Európskych spoločenstiev a Európskej únie”.
71. Príloha č. 2 vrátane nadpisu znie:
									“Príloha č. 2
                                                                                              k zákonu č. 43/2004 Z. z.

Zoznam preberaných právnych aktov Európskych spoločenstiev a Európskej únie
1.  Smernica Rady 86/613/EHS z 11. decembra 1986 o uplatňovaní zásady rovnakého zaobchádzania s mužmi a so ženami vykonávajúcimi činnosť ako samostatne zárobkovo činné osoby vrátane činností v poľnohospodárstve a o ochrane samostatne zárobkovo činných žien počas tehotenstva a materstva (Úradný vestník Európskych spoločenstiev, L 359, 19. 12. 1986),
2.  Smernica Rady 79/7/EHS z 19. decembra 1978 o postupnom vykonávaní zásady  rovnakého zaobchádzania s mužmi a ženami vo veciach súvisiacich so sociálnym zabezpečením (Úradný vestník Európskych spoločenstiev, L 006, 10. 01. 1979),
3. Smernica Rady 2000/43/ES z 29. júna 2000 o vykonávaní zásady rovnakého zaobchádzania s osobami bez ohľadu na rasový alebo etnický pôvod (Úradný vestník Európskych spoločenstiev, L 180, 19. 07. 2000),
4.   Smernica Európskeho parlamentu a Rady 2002/83/ES z 5. novembra 2002 týkajúca sa životného poistenia (Úradný vestník Európskych spoločenstiev, L 345, 19. 12. 2002). 
5.  Smernica Rady 97/80/ES z 15. decembra 1997 o dôkaznom bremene v prípadoch diskriminácie na základe pohlavia v znení Smernice Rady 98/52/ES (Úradný vestník Európskych spoločenstiev, L 014, 20. 1. 1998).”.

Čl. III
Účinnosť
      	Tento zákon nadobúda účinnosť 1. januára 2005. 

D ô v o d o v á  s p r á v a 

A. Všeobecná časť
Návrh zákona je vypracovaný mimo Plánu legislatívnych úloh vlády Slovenskej republiky na rok 2004. Potreba novelizácie zákona č. 461/2003 Z. z. o sociálnom poistení v znení neskorších predpisov vyplynula z poznatkov aplikačnej praxe. 
Napriek viacerým novelizáciám zákona o sociálnom poistení realizovaným počas obdobia jeho účinnosti od 1. januára 2004, z aplikačnej praxe vyplynuli ďalšie požiadavky, ktoré poukazujú na nevyhnutnosť prijatia navrhovaných zmien.
Cieľom predkladaného návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov je 
-	zjednotenie spôsobu vyhlasovania a uverejňovania Opatrení v Zbierke zákonov, na ktoré splnomocňuje Ministerstvo práce, sociálnych vecí a rodiny Slovenskej republiky zákon o sociálnom poistení,
-	rozšírenie okruhu osôb, na ktoré sa nevzťahuje poistenie v nezamestnanosti     o osoby, ktorým sa vypláca invalidný dôchodok aj po dovŕšení dôchodkového veku,
-	doplnenie použitia prostriedkov základného fondu garančného poistenia o úhradu príspevkov na starobné dôchodkové sporenie, ktoré zamestnávateľ neuhradil do 60 dní odo dňa splatnosti,
-	upresnenie tvorby a použitia prostriedkov rezervného fondu solidarity a základného fondu príspevkov na starobné dôchodkové sporenie,
-	zabezpečenie možnosti presunu finančných prostriedkov medzi jednotlivými základnými fondmi aj v rokoch 2005 a 2006.
Cieľom predkladaného návrhu zákona, ktorým sa mení a dopĺňa zákon č. 43/2004    Z. z. o starobnom dôchodkovom sporení a o zmene a doplnení niektorých zákonov v znení neskorších predpisov je
-	posilniť súkromný charakter úspor na osobných dôchodkových účtoch sporiteľov a zvýšiť ochranu majetku sporiteľov,
-	zaviesť register zmlúv o starobnom dôchodkovom sporení, ktorý bude viesť Sociálna poisťovňa, pričom účinnosť zmlúv o starobnom dôchodkovom sporení bude podmienená zápisom do tohto registra,
-	v súvislosti  s vypustením poplatku za prestup upraviť možnosť prestupu sporiteľa z jednej dôchodkovej správcovskej spoločnosti do inej dôchodkovej správcovskej spoločnosti,
-	upraviť definíciu primeranosti vlastných zdrojov dôchodkovej správcovskej spoločnosti,
-	odstrániť niektoré legislatívno-technické nedostatky, ktoré vyplynuli z procesu posudzovania žiadostí o udelenie povolenia na vznik a činnosť dôchodkovej správcovskej spoločnosti,
-	právne  upraviť zaraďovanie subjektov do zoznamu renomovaných agentúr špecializujúcich sa na oceňovanie investičného rizika.
Zmeny a doplnenia navrhované v čl. I v roku 2005 nemajú dopad na štátny rozpočet, pretože vyčíslené výdavky na valorizáciu sociálnych dôchodkov budú zabezpečené v rámci navrhovaného objemu finančných prostriedkov účelovo určených na nesystémové dávky sociálneho poistenia. Dopad na rozpočet Sociálnej poisťovne je v roku 2005 v sume 126 mil. Sk.
Predložený  návrh  zákona   má   pozitívny   dopad  na  obyvateľstvo, nemá  vplyv  na životné prostredie a na zamestnanosť v Slovenskej republike. 
K návrhu zákona Ministerstvo financií Slovenskej republiky predložilo stanovisko listom z 22. septembra 2004.
             Predložený  návrh  zákona  je  v  súlade s Ústavou Slovenskej  republiky  a  s právom Európskych spoločenstiev a právom Európskej únie.

Doložka zlučiteľnosti
návrhu zákona s právom Európskych spoločenstiev a s právom Európskej únie

1. Navrhovateľ zákona:		vláda Slovenskej republiky
2. Názov návrhu zákona:	zákon, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení zákona č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov 
3. Záväzky Slovenskej republiky vo vzťahu k Európskym spoločenstvám a k Európskej únii:
       Vzhľadom  na členstvo Slovenskej republiky v Európskej únii je vyjadrovanie záväzkov Slovenskej republiky vo vzťahu k Európskym spoločenstvám a Európskej únii z hľadiska priorít aproximácie práva podľa čl. 70 Európskej dohody o pridružení Bielej knihy, Partnerstva pre vstup, Národného programu pre prijatie acquis communautaire, screeningu, Pravidelnej správy Európskej komisie o stave pripravenosti Slovenskej republiky na členstvo v Európskej únii a Prioritných úloh vlády Slovenskej republiky na rok 2004 bezpredmetné.
4. Problematika zákona je v práve Európskeho spoločenstva upravená vo viacerých článkoch  zmluvy o založení Európskeho spoločenstva v amsterdamskom znení. V rámci spoločenstva sa v oblasti upravenej návrhom zákona uplatňuje tzv. globálny prístup, ktorého cieľom nie je zosúladenie systémov sociálneho zabezpečenia členských štátov, ale  dosiahnutie efektívnej koordinácie týchto systémov.
       Predložený návrh zákona plne rešpektuje štyri všeobecné právne zásady:
1.	 aplikáciu jedného zákonodarstva,
2.	 rovnosť zaobchádzania,
3.	 zachovanie získaných práv,
4.	 spočítanie období poistenia.
Ďalej je táto problematika návrhu zákona upravená v sekundárnom práve v
-  nariadení Rady 1408/71/EHS o koordinácii systémov sociálneho zabezpečenia na zamestnané osoby a ich rodinných príslušníkov, ktorí sa pohybujú v rámci spoločenstva,
-  nariadení Rady 574/72/EHS o postupe pri uplatňovaní nariadenia Rady 1408/71/EHS a v týchto smerniciach,
-	nariadení Európskeho parlamentu a Rady 883/2004 z 29. apríla 2004 o koordinácii systémov sociálneho zabezpečenia,
-	Smernici Rady 79/7/EHS z 19. decembra 1978 o postupnom vykonávaní zásady rovnakého zaobchádzania s mužmi a ženami vo veciach súvisiacich so sociálnym zabezpečením,
-	Smernici Rady 2000/43/ES z 29. júna 2000 o vykonávaní zásady rovnakého zaobchádzania s osobami bez ohľadu na rasový alebo etnický pôvod,
-	Smernici Rady 80/987/EHS z 20. októbra 1980 o aproximácii zákonov členských štátov týkajúcich sa ochrany práv zamestnancov pri platobnej neschopnosti ich zamestnávateľa v znení Smernice Rady 87/164/EEC,
-	Smernici Rady 86/613/EHS z 11. decembra 1986 o uplatňovaní zásady rovnakého zaobchádzania s mužmi a ženami vykonávajúcimi činnosť ako samostatne zárobkovo činné osoby vrátane činnosti v poľnohospodárstve a o ochrane samostatne zárobkovo činných žien počas tehotenstva a materstva
-	Smernici 2002/83/ES Európskeho parlamentu a Rady z 5. novembra 2002 týkajúca sa životného poistenia
-	Smernici Rady 97/80/ES z 15. decembra 1997 o dôkaznom bremene v prípadoch diskriminácie na základe pohlavia v znení Smernice Rady 98/52/ES,
-	rozsudku ESD C-34/02 Sante Pasguinigegen Istituto Nazionale della Previdenza Sociale (INP,
-	rozsudku ESD C-92/02 Nina Kristiansen gegen Rijksdienst voor Arbeidsvoorziening.
5.  Stupeň zlučiteľnosti návrhu zákona s právom Európskych spoločenstiev a právom       Európskej únie: úplný
6.  Gestor : Ministerstvo práce, sociálnych vecí a rodiny Slovenskej republiky
7.  Účasť expertov pri príprave návrhu zákona: žiadna

B. Osobitná časť
K Čl. I
K bodu 1
Navrhuje sa, aby opatrenie, ktorým sa ustanovuje suma všeobecného vymeriavacieho základu na príslušný kalendárny rok, bolo v Zbierke zákonov uverejnené v úplnom znení.
K bodu 2
Z dôvodu, že na poberateľa starobného dôchodku sa nevzťahuje poistenie v nezamestnanosti, navrhuje sa, aby tomuto poisteniu nepodliehal ani poberateľ invalidného dôchodku priznaného podľa predpisov účinných do 31. decembra 2003, ak tento dôchodok poberá po dovŕšení dôchodkového veku.
K bodu 3
	Navrhovaným ustanovením sa upresňuje definícia denného vymeriavacieho základu na určenie výšky nemocenských dávok.
K bodu 4
Navrhuje sa, aby  opatrenie, ktorým sa ustanovuje výška aktuálnej dôchodkovej hodnoty na príslušný kalendárny rok, bolo v Zbierke zákonov uverejnené v úplnom znení.
K bodu 5
	Navrhovaným ustanovením sa upresňuje definícia denného vymeriavacieho základu na určenie sumy dávky v nezamestnanosti.
K bodu 6
Navrhuje sa rozšírenie okruhu osôb, ktorým sa zníži sadzba poistného na starobné poistenie o 0,5 % na každé nezaopatrené dieťa. Podľa v súčasnosti platnej právnej úpravy túto možnosť majú len zamestnanci. Navrhovanou úpravou sa bude táto možnosť vzťahovať aj na samostatne zárobkovo činné osoby a dobrovoľne poistené osoby.
K bodu 7
Navrhuje sa, aby Opatrenie, ktorým sa ustanoví zaradenie skupín ekonomických činností podľa odvetvovej klasifikácie ekonomických činností na účely úrazového poistenia, bolo v Zbierke zákonov uverejnené v úplnom znení.
K bodu 8
	Navrhovaným ustanovením sa novo ustanovuje vymeriavací základ zamestnanca, ktorý vykonáva štátnu službu v cudzine, zamestnanca vykonávajúceho práce vo verejnom záujme v zahraničí, zahraničného spravodajcu Slovenského rozhlasu a Slovenskej televízie.
K bodom 9 a 10

	Navrhuje sa  terminologické zosúladenie s platnou právnou úpravou.
K bodu 11
	Navrhovaným ustanovením sa navrhuje zabezpečiť platobnú schopnosť Sociálnej poisťovne formou finančnej výpomoci.
K bodom 12 a 13
	Vzhľadom na skutočnosť, že základný fond príspevkov na starobné dôchodkové sporenie slúži len na postúpenie príspevkov dôchodkovej správcovskej spoločnosti, navrhuje sa nezahŕňať tento fond do rozpočtu Sociálnej poisťovne a príspevky na starobné dôchodkové sporenie do príjmov Sociálnej poisťovne.
K bodu 14
	Navrhuje  sa, aby výdavkami Sociálnej poisťovne boli aj výdavky súvisiace s vykonávaním starobného dôchodkového sporenia v rozsahu upravenom v zákone o sociálnom poistení.
K bodu 15
	Navrhovaným ustanovením sa novo vymedzuje použitie prostriedkov základného fondu  garančného poistenia o  úhradu príspevkov na starobné dôchodkové sporenie, ktoré zamestnávateľ neuhradil do 60 dní odo dňa ich splatnosti.
K bodu 16
	Navrhuje sa, aby základný fond garančného poistenia sa tvoril aj z príspevkov  na starobné dôchodkové sporenie, ktoré zamestnávateľ zaplatil po uplynutí 60 dní od ich splatnosti a   penále prislúchajúce k príspevkom na starobné dôchodkové sporenie. Dôvodom navrhovaného riešenia je zamedzenie duplicitných platieb do základného fondu príspevkov na starobné dôchodkové sporenie.
K bodom 17 a 18
	Navrhované úpravy súvisia s novo navrhovanou tvorbou a použitím prostriedkov základného fondu garančného poistenia a rezervného fondu solidarity.
K bodu 19
	Navrhuje sa vedenie osobitného účtu Sociálnej poisťovne v Štátnej pokladnici pre základný fond príspevkov na starobné dôchodkové sporenie, ako aj použitie a tvorbu tohto fondu.
K bodu 20
	Navrhuje sa použitie prostriedkov správneho fondu aj na úhradu penále, ktoré je Sociálna poisťovňa povinná uhradiť podľa zákona o starobnom dôchodkovom sporení v prípade, že postúpenie príspevkov dôchodkovej správcovskej spoločnosti uskutoční oneskorene.
K bodu 21
	Navrhuje sa právna úprava, ktorou sa zabezpečí, aby Sociálna poisťovňa mohla poskytnúť údaje zo svojho informačného systému bez súhlasu dotknutých osôb pri činnostiach súvisiacich s vymáhaním a postupovaním pohľadávok.
K bodu 22
	Navrhovaným ustanovením sa spresňuje povinnosť Sociálnej poisťovne vo vzťahu k postúpeniu príspevkov na starobné dôchodkové sporenie príslušnej dôchodkovej správcovskej spoločnosti.
K bodu 23
Obdobie civilnej služby vykonávané pred 1. januárom 2004 je rovnako ako obdobie štúdia získané podľa predpisov účinných do 31. decembra 2003 obdobím zamestnania, počas ktorého poistenec nemá žiadny hrubý zárobok. Z tohto dôvodu sa navrhuje, aby aj  za toto obdobie patril osobný mzdový bod v hodnote 0,3.
K bodu 24
Navrhuje sa, aby pravidelnému zvyšovaniu podliehali aj sociálne dôchodky, ktoré sa priznávali podľa právnej úpravy účinnej do 31. decembra 2003
K bodu 25
Navrhuje sa možnosť predĺženia rozhodujúceho obdobia na zistenie priemerného osobného mzdového bodu aj pre tých poistencov, ktorých priemerný osobný mzdový bod v období od 1. januára 2005 do 31. decembra 2008 nedosiahne hodnotu 1.
K bodu 26
Navrhuje sa možnosť presunu finančných prostriedkov medzi základnými fondami Sociálnej poisťovne aj v rokoch 2005 a 2006.
K bodu 27
Aplikácia § 293a ods. 9 by bola možná len za predpokladu ručného spracovania podkladov, čo by v podmienkach Sociálnej poisťovne predstavovalo nadmernú administratívnu náročnosť a časové obdobie 1,5–2 rokov ručného spracovávania, pričom pôvodný zámer predmetného ustanovenia by sa nedosiahol. Z uvedených dôvodov sa preto navrhuje jeho vypustenie.  
K bodom 28 a 29
	Navrhuje sa referenčný odkaz a aproximačná príloha.

K Čl. II
K bodu 1
Navrhuje sa spresnenie definície sporiteľa v nadväznosti na zmeny súvisiace so zriadením registra zmlúv v Sociálnej poisťovni. Navrhuje sa, aby sa za sporiteľa považovala tá fyzická osoba, ktorá má uzatvorenú účinnú zmluvu o starobnom dôchodkovom sporení, na základe ktorej vzniká fyzickej osobe povinná účasť na starobnom dôchodkovom sporení. 
K bodu 2
	Navrhovanou úpravou sa zosúlaďuje znenie zákona s príslušnými smernicami ES a EÚ.
K bodu 3
	Ide o legislatívnotechnickú úpravu súvisiacu s bodom 4.
K bodu 4
Navrhuje sa nová právna úprava definície vzniku povinnej účasti na starobnom dôchodkovom sporení osôb, ktoré sa dobrovoľne rozhodnú byť sporiteľmi starobného dôchodkového sporenia a to v nadväznosti na úpravu navrhovanú v bode 30, podľa ktorej zmluva o starobnom dôchodkovom sporení nadobúda účinnosť dňom jej zápisu  do registra zmlúv. 
K bodom 5, 6 a 8
Navrhuje sa, aby príspevky na starobné dôchodkové sporenie boli platené a odvádzané na účet Sociálnej poisťovne v Štátnej pokladnici v súlade s právnou úpravou v zákone o sociálnom poistení.
K bodu 7
	Ide o legislatívnotechnické upresnenie.
K bodu 9
Navrhuje sa obnovenie výplaty vdovského alebo vdoveckého dôchodku len vtedy, ak vdova alebo vdovec splní zákonom ustanovenú podmienku pre obnovenie výplaty tohto dôchodku ku dňu uplynutia jednoročného obdobia od smrti manžela (manželky). Podľa súčasnej právnej úpravy by v prípade nesplnenia tejto podmienky bolo dedenie umožnené až po smrti vdovy (vdovca) bez ohľadu na možný veľký časový rozdiel medzi smrťou poručiteľa a manžela (manželky).
K bodu 10
Navrhuje sa upresnenie peňažnej čiastky, ktorá sa vyplatí dedičovi a upresnenie dňa jej výplaty.  Súčasne sa navrhuje prevedenie aktuálnej hodnoty osobného dôchodkového účtu zomretého sporiteľa do konzervatívneho fondu  dôchodkovej správcovskej spoločnosti, a to v deň, keď sa dôchodková správcovská spoločnosť o smrti sporiteľa dozvedela.
K bodu 11
Navrhuje sa, aby dôchodková správcovská spoločnosť mohla spravovať nielen dôchodkové fondy, ktoré sama vytvorila ale aj tie dôchodkové fondy, ktoré sú vytvorené podľa zákona o starobnom dôchodkovom sporení inou dôchodkovou správcovskou spoločnosťou. Dôvodom tejto navrhovanej právnej úpravy je skutočnosť, aby pri prechode správy dôchodková správcovská spoločnosť, na ktorú prechádza správa, mohla spravovať aj tie dôchodkové fondy, ktoré sama nevytvorila. 
K bodu 12
	Navrhuje sa vypustiť druhú vetu z dôvodu nadbytočnosti, pretože povinnosť  prekladu dokladov do slovenského jazyka je ustanovená v zákone o štátnom jazyku.	
K bodu 13
Ide o legislatívnotechnickú úpravu súvisiacu so znením § 67 ods. 1.
K bodu 14
	Navrhuje sa, aby bola dôchodková správcovská spoločnosť povinná viesť evidenciu všetkých zmlúv a pokynov súvisiacich s nakladaním majetku v dôchodkovom fonde vrátane obchodov s hedgingovými nástrojmi.
K bodu 15
Podľa platného zákona úprava vlastných zdrojov dôchodkovej správcovskej spoločnosti vytvára neprimerane vysoké požiadavky na výšku vlastných zdrojov dôchodkovej správcovskej spoločnosti v porovnaní s krajinami, ktoré do svojich dôchodkových systémov implementovali kapitalizačný pilier. Podľa zákona nie všetky zdroje krytia majetku dôchodkovej správcovskej spoločnosti možno v súlade so zaužívanými postupmi považovať na účely výpočtu kapitálovej primeranosti za vlastné zdroje. Keďže zákon požaduje, aby vlastné zdroje neklesli pod výšku minimálneho základného imania dôchodkovej správcovskej spoločnosti (t. j. 300 mil. Sk), skutočná požiadavka na finančné zdroje dôchodkovej správcovskej spoločnosti je oveľa vyššia. V praxi by tak dochádzalo k neúčelnému viazaniu finančných zdrojov dôchodkovej správcovskej spoločnosti. Na základe uvedeného sa navrhuje zmena vzťahu vlastných zdrojov dôchodkovej správcovskej spoločnosti k výške jej základného imania.
Navrhuje sa definovanie podmienky primeranosti vlastných zdrojov dôchodkovej správcovskej spoločnosti. Účelom primeranosti vlastných zdrojov dôchodkovej správcovskej spoločnosti je zabezpečenie dostatku likvidného majetku, ktorý je možné v prípade potreby  previesť do majetku dôchodkových fondov. Primeranosť vlastných zdrojov určená ako pomer rozdielu vlastných zdrojov a nelikvidných aktivít k hodnote majetku vo všetkých dôchodkových fondoch, ktoré dôchodková správcovská spoločnosť spravuje, bude dostatočná, ak bude dosahovať 0,5 %.
K bodu 16
Návrh na rozšírenie splnomocňovacieho ustanovenia vyplýva zo zmien navrhovaných v bode 15.
K bodu 17
	Navrhuje sa spresnenie ustanovenia z dôvodu zabezpečenia transparentnosti pri nadobúdaní  cenných papierov do majetku v dôchodkovom fonde a pri predaji cenných papierov z majetku v dôchodkovom fonde na burze cenných papierov výlučne prostredníctvom anonymných obchodov.
K bodom 18 a 19
Navrhovanou právnou úpravou sa posilňuje princíp súkromného vlastníctva a zvyšuje sa ochrana sporiteľov. 
K bodu 20
V súvislosti s novou právnou úpravou prestupu sporiteľa z dôchodkovej správcovskej spoločnosti do inej dôchodkovej správcovskej spoločnosti navrhovanou v bode 30 (§ 64b) sa navrhuje vypustenie odplaty za prestup sporiteľa do inej dôchodkovej správcovskej spoločnosti vzhľadom na časovo obmedzené podmienky prestupu.
K bodu 21
Ide o legislatívnotechnickú úpravu. 
K bodu 22
Navrhuje sa, aby dôchodková správcovská spoločnosť mala právo na odplatu za vedenie osobného dôchodkové účtu po každom pripísaní dôchodkových jednotiek na osobný dôchodkový účet sporiteľa. Ide o legislatívno-technické upresnenie textu.  Zároveň sa navrhuje, aby Ministerstvo práce, sociálnych vecí a rodiny Slovenskej republiky mohlo vydať všeobecne záväzný právny predpis, ktorý by upravoval podrobne postup pri výpočte a zúčtovaní odplaty dôchodkovej správcovskej spoločnosti za správu dôchodkového fondu a za vedenie osobného dôchodkového účtu.
 K bodom 23 až 25
Ide o legislatívnotechnické úpravy súvisiace s úpravou navrhovanou v bode 20. 
K bodu 26
Navrhuje sa predĺženie osemdňovej lehoty, v ktorej je sporiteľ povinný uzatvoriť zmluvu o starobnom dôchodkovom sporení, na 30 dní. Táto úprava sa navrhuje v súlade s povinnosťou Sociálnej poisťovne určiť sporiteľovi dôchodkovú správcovskú spoločnosť, ak sporiteľ neuzavrie zmluvu o starobnom dôchodkovom sporení do 30 dní odo dňa, v ktorom nastala skutočnosť podmieňujúca účasť na starobnom dôchodkovom sporení. Súčasne sa navrhuje, aby určujúcim kritériom pri určení dôchodkovej správcovskej spoločnosti Sociálnou poisťovňou bola najnižšia výška odplaty za správu konzervatívneho dôchodkového fondu, z dôvodu, že sporiteľ, ktorému určuje dôchodkovú správcovskú spoločnosť Sociálna poisťovňa je zo zákona sporiteľom najmenej rizikového t. j. konzervatívneho dôchodkového fondu. Navrhuje sa, aby pridelenie sporiteľa Sociálnou poisťovňou bolo považované za rovnocenný právny akt, ako je uzatvorenie zmluvy o starobnom dôchodkovom sporení.
K bodu 27
Z dôvodu presnej identifikácie sporiteľa sa navrhuje, aby povinnou náležitosťou zmluvy o starobnom dôchodkovom sporení bolo aj identifikačné číslo sociálneho zabezpečenia sporiteľa.
K bodom 28 a 29
	Navrhuje sa vypustiť z náležitostí zmluvy o starobnom dôchodkovom sporení označenie zamestnávateľa a jeho identifikačné údaje z dôvodu nadbytočnosti.
K bodu 30
Právna úprava registrácie zmlúv o starobnom dôchodkovom sporení Sociálnou poisťovňou je potrebná za účelom zabezpečenia jednoznačnej identifikácie dôchodkovej správcovskej spoločnosti, ktorej bude Sociálna poisťovňa povinná previesť vybrané príspevky na starobné dôchodkové sporenie. Z tohto dôvodu sa navrhuje podmieniť účinnosť zmluvy o starobnom dôchodkovom sporení jej zápisom do registra zmlúv o starobnom dôchodkovom sporení vedený Sociálnou poisťovňou. Navrhuje sa taxatívne vymedzenie dôvodov, pre ktoré zmluva nemôže byť zapísaná do registra zmlúv a upravuje sa postup, ak Sociálnej poisťovni boli súčasne alebo v období šiestich mesiacov po zápise zmluvy do registra zmlúv doručené viaceré zmluvy o starobnom dôchodkovom sporení. 
V súlade so zásadou zmluvnej voľnosti sa navrhuje právna úprava prestupu sporiteľa z dôchodkovej správcovskej spoločnosti do inej dôchodkovej správcovskej spoločnosti, ktorý sa navrhuje umožniť vždy najskôr po uplynutí šiestich mesiacov odo dňa zapísania predchádzajúcej zmluvy o starobnom dôchodkovom sporení do registra zmlúv. V prípade uzatvorenia prvej zmluvy o starobnom dôchodkovom sporení môže sporiteľ prestúpiť do inej dôchodkovej správcovskej spoločnosti až po uplynutí jedného roka.
K bodu 31
	V súvislosti s úpravou navrhovanou v bode 32 sa vypúšťa povinnosť sporiteľa oznámiť zamestnávateľovi, že je sporiteľom.
K bodu 32
	Navrhovanou úpravou sa umožní Sociálnej poisťovni určiť štruktúru a spôsob zasielania údajov zo zmluvy o starobnom dôchodkovom sporení potrebných na výkon starobného dôchodkového sporenia.
K bodu 33
Vzhľadom na podmienenie účinnosti zmluvy o starobnom dôchodkovom sporení jej zápisom do registra zmlúv sa navrhuje ustanoviť povinnosť dôchodkovej správcovskej spoločnosti informovať sporiteľa o skutočnosti, že zmluva o starobnom dôchodkovom sporení bola zapísaná do registra zmlúv. 
K bodu 34
	Navrhuje sa ustanoviť lehotu z dôvodu lepšej vymožiteľnosti tejto povinnosti zo strany Úradu pre finančný trh.
K bodu 35
Navrhovanou právnou úpravou sa posilňuje princíp súkromného vlastníctva a zvyšuje sa ochrana sporiteľov. 
K bodu 36
Ide o legislatívnotechnickú úpravu.
K bodu 37
V súlade s princípom súkromného vlastníctva príspevkov na starobné dôchodkové sporenie sa navrhuje právna úprava, ktorou sa explicitne vyjadruje, že majetok v dôchodkovom fonde je spoločným majetkom sporiteľov a deklaruje sa podiel sporiteľa na tomto majetku. 
K bodu 38
Navrhuje sa, aby sa hodnota dôchodkovej jednotky  určovala s presnosťou na štyri desatinné miesta v slovenských korunách. Dôvodom je potreba presnejšieho vyjadrenia podielu sporiteľa na majetku v dôchodkovom fonde.
K bodu 39
Vypustenie sa navrhuje z dôvodu, že dôchodkové jednotky vyjadrujú podiel sporiteľa na majetku v dôchodkovom fonde od vzniku jeho účasti na starobnom dôchodkovom sporení, t. j. aj pred splnením podmienok na vyplácanie dôchodku starobného dôchodkového sporenia. Dôvodom je súkromný charakter úspor na osobnom dôchodkovom účte, ktorý nemôže byť podmienený splnením podmienok na vyplácania dôchodku starobného dôchodkového sporenia.
K bodu 40
Ide o legislatívnotechnickú úpravu.
K bodu 41
	Navrhuje sa sprísnenie podmienok investovania do nástrojov peňažného trhu.
K bodu 42
Pri obchodoch na obmedzenie menového a úrokového rizika môže vo vybraných prípadoch protistrana požadovať zabezpečenie plnenia obchodu zložením tzv. zábezpeky,     t. j. majetku ktorým sa ručí za plnenie obchodu, s ktorým nemožno po dobu trvania obchodu nakladať. Platné znenie zákona nestanovuje obmedzenie pre podiel na majetku v dôchodkovom fonde, ktorým sa ručí za plnenie obchodov na obmedzenie a rozloženie rizika. Preto sa navrhuje vymedziť percento majetku, ktoré môže byť použité ako zábezpeka tak, aby nedochádzalo k výraznému obmedzeniu pri nakladaní s majetkom v dôchodkovom fonde.
K bodu 43
Ide o legislatívnotechnickú úpravu súvisiacu s navrhovanou úpravou v bode 42.
K bodom 44 a 45
Ide o legislatívnotechnickú úpravu. 
K bodu 46
Navrhuje sa zosúladenie § 87 odsek 1 s ustanoveniami § 81, ktoré definujú jednotlivé druhy aktív, ktoré môže dôchodková správcovská spoločnosť nadobúdať do majetku v dôchodkových fondoch.
K bodom 47 a 48
	Doterajšie znenie splnomocňovacieho ustanovenia neriešilo potrebu špecifikácie podmienok na zaradenie jednotlivých subjektov do zoznamu renomovaných agentúr špecializujúcich sa na oceňovanie investičného rizika a spôsobu preukazovania týchto podmienok. Vzhľadom na zásadu, že vykonávací predpis nemôže stanovovať povinnosti nad rámec zákona, je nutné zákon doplniť o navrhované odseky 6 až 8.
K bodu 49
Navrhuje sa rozšírenie možnosti dôchodkovej správcovskej spoločnosti uzatvárať obchody na obmedzenie menového rizika na účet konzervatívneho fondu bez toho, aby tým dôchodkovej správcovskej spoločnosti vznikla povinnosť zabezpečiť celý majetok konzervatívneho fondu voči menovému riziku. Takáto zmena umožní nadobúdať do majetku konzervatívneho fondu investičné nástroje denominované aj v iných menách ako slovenských korunách.
K bodu 50
Navrhuje sa zjednotiť vymedzenie skutočnosti, ku ktorej sa viaže obdobie, počas ktorého sporiteľ nemôže byť vo vyváženom dôchodkovom fonde rovnako so skutočnosťou, ku ktorej sa viaže obdobie, počas ktorého sporiteľ nemôže byť v rastovom dôchodkovom fonde, t.j. dovŕšenie dôchodkového veku. 
K bodu 51
Navrhovanou právnou úpravou sa zabezpečuje uplatňovanie princípu voľby dôchodkového fondu, aj voči tomu sporiteľovi, ktorému Sociálna poisťovňa určila dôchodkovú správcovskú spoločnosť podľa § 64 ods. 4 a ktorý nemá uzatvorenú zmluvu o starobnom dôchodkovom sporení. 
K bodu 52
Navrhuje sa ustanovenie povinnosti dôchodkovej správcovskej spoločnosti zasielať výpis z osobného dôchodkového účtu sporiteľa aj pri jeho prestupe do inej dôchodkovej správcovskej spoločnosti s cieľom zabezpečenia jeho informovanosti.
K bodu 53
	Navrhuje sa zmena právnej úpravy pripisovania neidentifikovaných  príspevkov na starobné dôchodkové sporenie dôchodkovou správcovskou spoločnosťou tak, aby nedochádzalo k poškodzovaniu alebo zvýhodňovaniu jednotlivých sporiteľov na úkor iných, t.j. k ovplyvňovaniu hodnoty dôchodkovej jednotky.
K bodu 54
Ide o legislatívnotechnickú úpravu v súlade s § 77 zákona.
K bodu 55
Navrhovanou právnou úpravou sa posilňuje princíp súkromného vlastníctva a zvyšuje sa ochrana sporiteľov. 
K bodu 56
Ide o legislatívnotechnickú úpravu. 
K bodu 57
Navrhuje sa, aby dôchodková správcovská spoločnosť vypočítala aktuálnu hodnotu  dôchodkovej jednotky a čistú hodnotu majetku v dôchodkovom fonde iba v pracovný deň.
K bodu 58
Ide o legislatívnotechnické upresnenie textu vo väzbe na § 63. Dôchodková správcovská spoločnosť môže  zverejňovať v periodickej tlači s celoštátnou pôsobnosťou iba výšku odplaty za správu dôchodkového fondu. 
K bodu 59
Vypustenie sa navrhuje z dôvodu zosúladenia s ustanovením § 81, ktorý vymedzuje  všetky investičné nástroje, ktoré môže dôchodková správcovská spoločnosť nadobúdať do majetku v dôchodkovom fonde.
K bodu 60
Ide o legislatívnotechnické upresnenie textu.
K bodu 61
Povinnosť dôchodkovej správcovskej spoločnosti zasielať každú zmenu informačného prospektu Úradu pre finančný trh sa navrhuje v súvislosti s § 48 ods. 4      písm. k), podľa ktorého prílohou k žiadosti o udelenie povolenia na vznik a činnosť dôchodkovej správcovskej spoločnosti  sú aj návrhy informačných prospektov dôchodkových fondov. 
K bodu 62
Navrhuje sa terminologické zosúladenie s § 74.
K bodu 63
Ide o terminologické upresnenie. Pre zánik povolenia na výkon činnosti sprostredkovateľa nie je žiadúca aplikácia ustanovení o zániku samotnej dôchodkovej správcovskej spoločnosti. Z uvedeného dôvodu sa navrhuje predmetná právna úprava.
K bodu 64
Navrhuje sa, aby dohľadu Úradu pre finančný trh podliehali aj fyzické osoby a právnické osoby, ktoré vykonávajú  propagačnú činnosť a reklamu, s cieľom vytvoriť účinný systém dohľadu v starobnom dôchodkovom sporení. 
K bodu 65
Navrhuje sa, aby predmetom sankcie nebolo pozastavenie nakladania s majetkom dôchodkovej správcovskej spoločnosti. Hlavným účelom dohľadu nad starobným dôchodkovým sporením je ochrana záujmov sporiteľov a ich majetku v dôchodkových fondoch, nie majetku dôchodkových správcovských spoločností.
K bodu 66
Ide o legislatívnotechnickú úpravu a terminologické upresnenie výšky penále, ktoré platí Sociálna poisťovňa v prípade, že nepostúpi v zákonom stanovenej lehote príspevky na starobné dôchodkové sporenie dôchodkovej správcovskej spoločnosti.
K bodu 67
Ide o terminologické upresnenie textu.  
K bodu 68
Ide o legislatívno-technickú úpravu.
K bodu 69
Ide o právnu úpravu, ktorá sa navrhuje z dôvodu ochrany majetku sporiteľov v dôchodkovom fonde. 
K bodom 70 a 71
	Navrhuje sa referenčný odkaz a aproximačná príloha.

K Čl. III
Účinnosť zákona sa navrhuje od 1. januára 2005, t. j. odo dňa, od ktorého sa začne vykonávať starobné dôchodkové sporenie.

Bratislava 29. septembra 2004

Mikuláš Dzurinda

predseda vlády
Slovenskej republiky

Ľudovít Kaník

minister práce, sociálnych vecí a rodiny
Slovenskej republiky